Eskom is van buite Eskom bestuur, sê MabuzaJabulani Mabuza, raadsvoorsitter van Eskom (Foto: Nhlanhla Phillips/African News Agency/ANA) Jabulani Mabuza, voorsitter van Eskom, het Maandag aan die Zondo-kommissie gesê belangrike besluite oor die kragvoorsiener is geneem deur mense wat nie binne die aangestelde strukture gestaan het nie. Mabuza het getuig hoe Gupta-verwante individue opdragte aan uitvoerende lede van Eskom gestuur het oor waarborge en steenkoolkontrake. Hy het gesê die raad het tot die gevolgtrekking gekom dat Eskom in 2015 van buite sy kantoor bestuur is. “Buitestanders het besluit wat gedoen moet word. Hulle het besluite geneem en dit deurgestuur en dit op Eskom se briefhoof geplaas of dit aan die raad voorgehou en die raad het dit goedgekeur waarna dit ŉ Eskom-besluit geword het,” het hy verduidelik. “Eskom is van buite Eskom bestuur.” Mabuza het vroeër sy bewering benadruk dat e-posse, wat van die voormalige uitvoerende hoof Matshela Koko se bediener bekom is, aangedui het dat Eskom se vertroulike dokumente in 2015 na die e-posadresse gestuur is wat met Salim Essa verbind word. Essa is na bewering ŉ vennoot van die omstrede Gupta-familie wat in staatskaping geïmpliseer word. Mabuza het ŉ e-pos aan die kommissie voorgelees, na bewering van Koko, oor ŉ Round Robin-resolusie deur die voormalige raad waar ŉ Eskom-waarborg van R1,6 miljard vir die Guptas se Optimum-steenkoolmyn in 2015 voorgestel word. Die resolusie, wat as ŉ Eskom-besluit voorgehou is, het aangedui wat Eskom met ŉ myn moet doen wat die Gupta-familie by Gencore wou aankoop. Mabuza het gesê ŉ eksterne maatskappy, Regiments Capital, het die resolusie saamgestel om dieselfde dienste aan Eskom te verskaf. Regiments, McKinsey en Trillian het R1,5 miljard ontvang vir kontrakte wat tussen 2012 en 2016 toegeken is; ten spyte daarvan dat stawende dokumente nooit ontvang is nie. Mabuza het ook ŉ e-pos aan die kommissie voorgehou van die voormalige uitvoerende hoof van die Gupta-beheerde Oakbay Resources, Nazeem Howa, aan die voormalige hoof van regsdienste, Suzanne Daniels, oor die steenkoolkontrak met Optimum Coal wat Daniels na bewering op ŉ Eskom-briefhoof geplaas het. Ander e-posse het ook die voormalige finansiële hoof van Eskom, Anoj Singh, verbind met bewerings dat vertroulike Eskom-dokumente aan Regiments se uitvoerende hoof, Eric Wood, uitgelek is en vice versa waar Wood bankbesonderhede van die Gupta-beheerde Tegeta Resources vir Singh aangestuur het. Mabuza het gesê Eskom het vier klagtes teen Koko aanhangig gemaak, onder andere dat hy vir die parlement gejok het en dat hy vertroulike inligting aan Essa verskaf het. Mabuza het gesê Eskom het drie klagtes teen Daniels aanhangig gemaak, onder andere dat sy e-posse aan Essa gestuur het, haar rol in die McKinsey-saak en Optimum Coal, en dat sy R800 000 in regskoste aan die voormalige raadsvoorsitter Ben Ngubane oorbetaal het vir sy verhore by die SAUK. Die kommissie het verdaag ná Mabuza se getuienis. Die kommissie hervat Dinsdag, maar die volgende getuie se naam is nog nie bekend gemaak nie.